FI Euroopan unionin virallinen lehti CE 84/875

(2004/C 84 E/0969)

KIRJALLINEN KYSYMYS P-0767/04

esittäjä(t): Brian Crowley (UEN) komissiolle

(4. maaliskuuta 2004)

Aihe: eEurope 2005 -toimintasuunnitelma

eEurope 2005 -toimintasuunnitelman täytäntöönpano on juuri nyt keskustelun kohteena.

Voiko komissio antaa lausuman eEurope 2005 -toimintasuunnitelmaan sisällytettävistä takuista, jotka koskevat kulttuurillisen ja kielellisen monimuotoisuuden suojaamista kaikissa yhteyksissä tämän ohjelman täytäntöönpanossa, ja voiko komissio antaa takuut siitä, että uusi ja kehittymässä oleva informaatioteknologia ulotetaan sekä maaseudulle että kaupunkeihin ja yhtäläisesti myös EU:n syrjäisille alueille?

Erkki Liikasen komission puolesta antama vastaus

(2. huhtikuuta 2004)

Komissio muistuttaa, miten tärkeänä se pitää kulttuurillisen ja kielellisen monimuotoisuuden säilyttämistä. Tietoyhteiskunta voi lisätä monimuotoisuutta ja mahdollistaa monenlaisten palvelujen tarjoamisen paikallisilla kielillä ja paikalliset erityistarpeet huomioon ottaen. eEurope 2005 -toimintasuunnitelman tavoitteena on tukea palvelujen, sovellusten ja sisällön kehittämistä, ja komissio katsoo, että näin edistetään merkittävällä tavalla eurooppalaisen kulttuurin kukoistusta kaikilla tasoilla.

Kysymyksessä viitataan eEuropen täytäntöönpanoa koskeviin parhaillaan käytäviin keskusteluihin. Kyseessä on väliarviointi sen varmistamiseksi, että toimintasuunnitelma, josta 15 jäsenvaltiota sopi Sevillan Eurooppa-neuvostossa (21. ja 22. kesäkuuta 2002), soveltuu myös laajentuneeseen 25 valtion EU:hun. Komissio toteutti jäsenvaltioissa ja tulevissa jäsenvaltioissa kyselyn vuoden 2003 lopussa, ja yleisin vastaus oli se, että eEurope on arvokas ohjelma, jonka tavoitteita ei tarvitse tarkistaa. Tämä oli koko Euroopan antama luottamuslause eEuropen strategialle ja tavoitteille, joita ovat kielellinen ja kulttuurinen monimuotoisuus ja tietoyhteiskunnan ulottaminen kaikille, riippumatta siitä, asuvatko he kaupungeissa, maaseudulla vai syrjäisillä alueilla.

eEurope on kattosuimnitelma, joka kattaa monenlaisia toimintoja ja ohjelmia. Yksi monimuotoisuuden kannalta tärkeimmistä on eContent-ohjelma. Siinä tuetaan eurooppalaisen digitaalisen sisällön saatavuuden, käytön ja jakelun lisäämistä. Sen tavoitteena on parantaa kaikkien mahdollisuuksia käyttää korkealaatuista digitaalista sisältöä globaaleissa verkoissa monilla eri kielillä. Komissio hyväksyi 19. joulukuuta 2002 vuosien 2003 ja 2004 työohjelman, jossa vuoden 2004 talousarvioksi kaavaillaan 26,5:ttä miljoonaa euroa.

Komissio on myös ehdottanut uutta eContentplus-ohjelmaa (2005—2008), jolla tuetaan monikielisen sisällön luomista innovatiivisiin online-palveluihin kaikkialla EU:ssa. Uudessa ohjelmassa keskitytään kolmeen alaan, maantieteellisiin tietoihin, oppimateriaaliin ja kulttuurisisältöön, ja sen tarkoituksena on tukea eri järjestelmistä saatavan tiedon yhdistämistä — riippumatta muodosta, kielestä tai sijainnista.

Komissio on ryhtynyt toimiin varmistaakseen, että teknologian hyödyt ulottuvat kaikkialle, ja on myöntänyt tätä varten resursseja alueille, jotka ovat mahdollisesti jääneet vähemmälle huomiolle. eEurope 2005 -toimintasuunnitelmassa todetaan, että Euroopassa olisi oltava laajasti saatavilla laajakaistayhteyksiä kilpailukykyiseen hintaan. Vaikka investoinnit laajakaistaan tulevat lähinnä yksityissektorilta, toimintasuunnitelmassa tarjotaan tukea verkon laajentamiseen muita heikommassa asemassa oleville alueille. Komissio on tätä varten julkaissut työasiakirjan, jossa annetaan ohjeet siitä, millaisia perusteita ja menettelytapoja sovelletaan käytettäessä rakennerahastoja sähköisen viestinnän alalla (”Guidelines on the criteria and modalities of the use of structural funds in electronic communications” (1)). Ohjeiden tarkoituksena on auttaa jäsenvaltioita ja alueita valmistelemaan sähköisen viestinnän infrastruktuurihankkeita (laajakaista mukaan luettuna), joille haetaan rahoitusta Euroopan aluekehitysrahastosta (EAKR).

(1) SEC(2003)895.